EARTH คงเป้าปริมาณขายถ่านหินปีนี้ 10 ล้านตัน
EARTH คงเป้าปริมาณขายถ่านหินปีนี้ 10 ล้านตัน หลังออเดอร์ใน-ตปท. เข้าสม่ำเสมอ
6 พ.ค. 2558

นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ จำกัด (มหาชน) หรือ EARTH เปิดเผยว่า บริษัทยังคงเป้าหมายปริมาณขายถ่านหินปีนี้ที่ 10 ล้านตัน เนื่องจากมีคำสั่งซื้อจากลูกค้าทั้งในและต่างประเทศเข้ามาอย่างสม่ำเสมอ
อีกทั้งยังเน้นจัดจำหน่ายถ่านหินให้กับกลุ่มค้าปลีกภายในประเทศมากขึ้นและรักษาความเป็นผู้ค้าปลีกถ่านหินที่มียอดขายเป็นอันดับหนึ่งอย่างต่อเนื่อง โดยเชื่อว่าปีนี้ผลประกอบการจะยังคงเติบโตได้ต่อเนื่องเช่นกัน
โดยล่าสุดที่ประชุมสามัญผู้ถือหุ้นประจำปี 2558 ได้สนับสนุนให้บริษัทขยายธุรกิจไปสู่โรงไฟฟ้าอีกด้วย ภายหลังจากที่บริษัทได้ลงนามบันทึกข้อตกลง (MOU) กับ APERVI-SPARKLING CONSORTIUM  เพื่อศึกษาการก่อสร้างโรงไฟฟ้าถ่านหินเทคโนโลยีสะอาดที่ประเทศฟิลิปปินส์  โดยเฟสแรกจะมีกำลังการผลิต 150 เมกะวัตต์ และในเฟส 2 จะมีการยกระดับเพิ่มกำลังการผลิตอีก 150 เมกะวัตต์ รวมเป็น 300 เมกะวัตต์ ซึ่งคาดว่าจะเริ่มดำเนินการได้ภายในปีนี้ ขณะที่ตาม Vision ของบริษัทที่ได้วางไว้ คือ เป็นผู้ประกอบการถ่านหินอย่างครบวงจร ตั้งแต่อุตสาหกรรมต้นน้ำจนถึงอุตสาหกรรมปลายน้ำ